તમામ રાજ્યોની ડિગ્રી ઇજનેરી કોલેજો અને નામાંકિત ટેકનિકલ કોલેજમાં પ્રવેશ માટે જેઇઇ-મેઇન લેવાય છે. આ પરીક્ષામાં સારો દેખાવ કરનારા વિદ્યાર્થીઓને જેઇઇ-એડવાન્સ આપવાની તક મળે છે. અગાઉ માત્ર સવા લાખ વિદ્યાર્થીઓને આ તક મળતી હતી. પરંતુ ચાલુ વર્ષે ૨.૩૧ લાખ વિદ્યાર્થીઓને જેઇઇ-એડવાન્સ આપવાની તક મળી છે. સામાન્ય રીતે એડવાન્સ માટે લાયક બનેલા ઉમેદવારો આ તક જતી કરતાં નથી. પરંતુ આ વખતે માત્ર ૧.૬૪ લાખ વિદ્યાર્થીઓએ જ એડવાન્સ આપવા માટે રજિસ્ટ્રેશન કરાવ્યું છે. સૂત્રો કહે છે જેઇઇ મેઇનના આધારે ડિગ્રી એન્જિનિયરિંગ ઉપરાંત નામાંકિત અસંખ્ય કોલેજોમાં પ્રવેશ ફાળવાય છે. જ્યારે જેઇઇ-એડવાન્સ માત્ર IIT માટે લેવાય છે. જે વિદ્યાર્થીઓને IITમાં જવું હોય તેઓ જ એડવાન્સ આપતાં હોય છે. આ કારણે જ જેઇઇ-એડવાન્સ માટે લાયક બનેલા પૈકી અંદાજે ૬૫ હજાર વિદ્યાર્થીઓેએ એડવાન્સ આપવામાં કોઇ રસ દાખવ્યો નથી. રવિવારે લેવાનારી એડવાન્સની પરીક્ષા બાદ તા.૨૨મીથી ૨૫મી મે સુધીમાં OMR સીટ જાહેર કરાશે. જેના રેકિંગના આધારે વિદ્યાર્થીઓને દેશની આઇઆઇટીમાં પ્રવેશ માટે લાયક ગણવામાં આવશે.